หัวใจของฟินเทค
การพัฒนาเครื่องมือทำธุรกรรมการเงินในรูปแบบใหม่ ไม่ว่าจะเป็นอินเทอร์เน็ตแบงก์กิ้ง โมบายแบงก์กิ้ง เป็นกระแสไปทั้งโลก
5 พ.ย. 2559

โดย...แบงก์กลิ้ง
การพัฒนาเครื่องมือทำธุรกรรมการเงินในรูปแบบใหม่ ไม่ว่าจะเป็นอินเทอร์เน็ตแบงก์กิ้ง โมบายแบงก์กิ้ง เป็นกระแสไปทั้งโลก ที่จะไม่สามารถปฏิเสธความเจริญของเทคโนโลยีไปได้ ซึ่งผู้บริโภคชาวไทยก็จำเป็นต้องเรียนรู้จักเทคโนโลยีการเงินเหล่านี้กัน เนื่องจากระบบจะบังคับให้เราต้องใช้งานมันอย่างหลีกเลี่ยงไม่ได้
แม้จะเริ่มมีคนรุ่นใหม่ใช้บริการเทคโนโลยีการเงินเหล่านี้มากมายแล้วก็ตาม แต่คนกลุ่มใหญ่ของประเทศก็ยังรู้สึกไม่คุ้นชิน กล้าๆ กลัวๆ ที่จะใช้บริการนวัตกรรมการเงินใหม่เหล่านี้ เห็นได้จากรายงานการศึกษา เรื่อง วิธีการชำระเงินแบบไร้สัมผัสและกระเป๋าสตางค์ดิจิทัล (Digital Wallet) ของวีซ่า ที่ได้ทำการสำรวจทัศนคติของคนไทยควบคู่ไปกับประเทศอื่นๆ ในเอเชียตะวันออกเฉียงใต้ อย่างสิงคโปร์และมาเลเซีย ต่อการทำธุรกรรมการเงินผ่านมือถือและระบบไร้สัมผัส (Contactless Payment) ก็พบว่า สิ่งที่คนในกลุ่มประเทศนี้โดยเฉพาะในประเทศไทยยังกลัวมากที่สุดในการชำระเงินด้วยโมบาย วอลเล็ต
ความกลัวในการใช้กระเป๋าเงินอิเล็กทรอนิกส์ของคนไทย คือ ความกลัวว่าจะมีการแฮ็กมือถือมากถึง 73% ถูกขโมยโทรศัพท์มือถือ 65% และกลัวว่าจะถูกเรียกเก็บเงินจากรายการที่ไม่ต้องการจะจ่ายอีก 63% และคนไทยถึง 82% เชื่อว่าความปลอดภัยมีความสำคัญมากกว่าความสะดวกสบาย
ผลการสำรวจนี้เป็นประโยชน์ต่อหน่วยงานกำกับดูแลธุรกรรมการเงินนี้ ที่จะสามารถแก้ไขความกลัวของผู้ใช้บริการให้ได้ เมื่อดูจากผลสำรวจของวีซ่า พบว่า ยิ่งระบบการชำระเงินผ่านมือถือมีความปลอดภัยมาก คนไทยก็มีความเชื่อมั่นและเต็มใจชำระเงินผ่านระบบมากขึ้นตามไปด้วย ความปลอดภัยจึงถือเป็นหัวใจของฟินเทคโดยแท้จริง